“Talabalarning uyga qaytayotganidan foydalanib, narxlarni ko‘tarmanglar”. DSQ viloyatga qatnovchi taksichilarga murojaat qildi

Davlat soliq qo‘mitasi raisi o‘rinbosari Abdulla Azizov o‘zining Facebook’dagi sahifasi orqali soliq qo‘mitasiga eng ko‘p shikoyat qaysi soha vakillaridan tushayotganini ma’lum qildi.

Abdulla Azizov ishonch telefonlari va Call-markazi ishlab turganini ta’kidlagan.
Rais o‘rinbosarining ma’lum qilishicha, markazga qo‘ng‘iroqlar bo‘lmoqda va xodimlar murojaatchilarning savollariga javob bermoqda. Ma’lum bo‘lishicha, eng ko‘p shikoyatlar viloyatlarga qatnovchi taksichilar ustidan tushmoqda.
“Hurmatli taksi haydovchilari insofli bo‘lib, talabalar o‘qishlari to‘xtatilib uyga qaytayotganlaridan foydalanib, narxlarni ko‘tarmanglar”, — deb yozadi Abdulla Azizov.
 TIV O‘zbekiston fuqarolariga vatanga qaytish uchun davlat chegarasidan o‘tish taqiqlanmaganini ma’lum qildi
Eslatib o‘tamiz, 15-mart kuni O‘zbekistonda koronavirusga chalinish bilan bog‘liq birinchi holat qayd etildi. Mamlakatda koronavirus tarqalishining oldini olish maqsadida, respublikadagi barcha OTM talabalari, maktab o‘quvchilari va maktabgacha ta’lim tashkilotlari tarbiyalanuvchilariga 16-martdan ta’til berilgan. Toshkent avtovokzalida chiptalar uchun uzundan-uzoq navbatlar yuzaga kelgan.